Preasfințitul Părinte Timotei Prahoveanul a oficiat duminică seară o slujbă de binecuvântare la începutul celei de a doua săptămâni a pelerinajului istoric cu moaștele Sfântului Cuvios Dimitrie cel Nou, în Arhiepiscopia Bucureștilor.
"Bucuria de a fi ocrotiți de sfinți, de cei care au fost și rămân prieteni ai lui Dumnezeu, ne oferă nădejde în drumul acesta anevoios al vieții", a subliniat Preasfinția Sa.
În continuare, Episcopul vicar al Arhiepiscopiei Bucureștilor a vorbit despre mijlocirea sfinților în viața noastră.
"Slujirea celui aflat în suferință, a celui din comunitate, din preajma noastră, din vecinătate. Sfinții, în mod special, îi slujesc pe ceilalți cu ajutorul lor, dar în timpul vieții ei i-au slujit în chip deosebit".
"Așa a fost slujirea Cuviosului Dimitrie", a remarcat ierarhul, "într-o comunitate care avea nevoie de sprijin. Uneori ascultările smerite, așa cum este aceea a îngrijirii animalelor, este trecută cu vederea de cei mai mulți, dacă nu chiar de toți. Într-o comunitate trebuie să existe și un păstor al animalelor, un păstor care are grijă în numele celorlalți o zi întreagă de vite, de oi, de capre și așa mai departe".
"O astfel de slujire, în chip deosebit de smerită, a împlinit-o în viața lui Cuviosul Dimitrie, înainte de a alege viața pustnicilor, cea mai fericită și cea mai înaltă pe care o poate duce în lumea aceasta un pământean
"Iubiți credincioși, ne putem întreba cum a ajuns în București Sfântul Cuvios Dimitrie când destinația lui era către alt loc, ne putem întreba cum au ajuns la Iași moaștele Sfintei Cuvioase Parascheva, singurul răspuns ar putea fi pentru ambele situații, este acela a unei credințe puternice, pe care oamenii acestui loc au avut-o și nădăjduim că o mai au".
La final, Episcopul vicar al Arhiepiscopiei a vorbit despre prima săptămână de pelerinaj și de bucuria cu care cinstitele moaște ale Sfântului Cuvios Dimitrie au fost întâmpinate în comunitățile din județul Prahova.
"În urmă cu puține zile, o mare parte a județului Prahova a fost binecuvântată prin prezența moaștelor Sfântului Dimitrie, mănăstiri și parohii istorice, dar și biserici noi au fost martorele evlaviei credincioșilor care le-au primit cu bucurie".
În seara aceasta, cinstitele moaște ale Sfântului Cuvios Dimitrie cel Nou vor ajunge la Mănăstirea Zamfira, urmând ca în decursul zilei de luni acestea să fie transportate la mai multe parohii din Protopopiatul Vălenii de Munte.
Itinerariul complet al pelerinajului istoric poate fi vizualizat aici.
Foto credit: Basilica.ro / Raluca Ene